AMUNDSENS FLY KOMMER HJEM

Dagens historie er ikke særlig kjent, så vi tar den med selv om den ikke direkte angår oss.

I 1923 anskaffet Roald Amundsen en Curtiss Oriole for bruk fra polarskipet ”Maud”. Fly som fikk navnet ”Kristine” fikk ikke mange turene får det havarert i en hard landing. Det viste seg å være vanskelig å bedømme isen fra luften. Flyver var Odd Dahl og observatør Wisting. Det påståes at ”Kristine” var det første flyet som fløy over drivisen i polhavet. Nå er en ny ”Kristine” under oppbygning.

Bak prosjektet står Tandberg eiendom og ustoppelige Jan Wanggaard. De har i de siste årene arbeidet med å få ”Maud” hjem til Vollen i Asker. Polarskipet er nå ute av vannet, og står til tørk før hun skal slepes hjem. Planen til Tandberg eiendom er å bygge et nytt museum på verftstomta til Anker og Jensen der Christian Jensen i sin tid bygde ”Maud”, og ”Kristine” skal inngå i samlingen.

Flyet er nå under oppbygning hos Century Aviation i Wenatchee, USA. Det vil bli satt sammen av deler fra 2 vrak. For å lese mer om prosjektet, gå inn på hjemmesidene til ”Maud returns home”og Century Aviation der det også ligger ute bilder.

Man kan ikke nevne ”Maud” og ”Kristine” uten å si noen ord om Jan Wanggaard. Han har på en imponerende måte ledet hevingen av ”Maud” med noen få håndplukkete menn. Jeg traff Jan første gang for mange år siden da han tilhørte en gruppe unge seilere som bygde jollene sine selv og kom til å dominere norsk seilsport i årene etterpå. Han begynte på Idretthøgskolen, ble verdensmester i brettseiling og fikk jobb som produktutvikler hos en brettprodusent. Dette førte til at han utdannet seg til industri-designer. I studietiden fattet han interesse for malerkunst, og begynte å ta timer. Etter hvert slo han seg ned som kunstner på Reine i Lofoten. Her syslet han med det lokale museet og var medarbeider i Lofoten-tidende. Blant hans større prosjekter er skulpturer av planetene i solsystemet sprett fra Værøy til Reine. Han gjorde seg også bemerket som en drivende dyktig nordlandsbåt seiler.

Gunnar Koch